runetrust/blame-folketinget-dk huggingface dataset:
Samira Nawa (RV), 2021-04-13:
Muligheden for et juridisk kønsskifte for personer under 18 år vil netop kunne afhjælpe den her misforståelse, for det handler absolut om at beskytte børn og unge, og det mener vi sikres bedst ved at skabe rammerne for, at de kan få lov til at være dem, de er – også i mødet med systemet.
Jann Sjursen (KRF), 1999-05-27:
Venstre, som ved førstebehandlingen var tøvende over for forslaget, er nu imod, og dermed falder forslaget, som det fremgår af betænkningen, beklageligvis også med Venstres stemmer. Men værdidebatten pågår, kommission eller ej, og fra Kristeligt Folkepartis side vil vi fortsat fokusere på de menneskelige værdier og de menneskelige fællesskabers betydning for vores samfund.
Susie Jessen (DD), 2023-02-23:
Men vi er dog også positive over for, at det fremgår, at de enkelte småøer med aftalen har mulighed for at udarbejde en udviklingsplan for øen, der i sidste ende kan føre til, at man giver en dispensation til at placere sådan nogle faciliteter i tilknytning til eksisterende anlæg eller bebyggelse.
Jens Hald Madsen (V), 2001-01-30:
For hvis det har en pointe, at der ifølge den danske udenrigspolitik og den danske udenrigsminister skal være en konsekvens i vores udenrigspolitik, er det jo lidt svært at forstå, at udviklingsministeren samtidig kan fastslå, at ulandsstøtte ikke skal afpasses ud fra modtagerens adfærd, og fortsætter med at sige: Hvis vi skal forlange, at der er stabilitet, menneskerettigheder, demokratiske forhold og ingen krige, så kan jeg ikke se, hvor vi skal bruge vores bistandspenge.
Eva Kjer Hansen (V), 2006-05-11:
Men lige fra jeg fik kendskab til problemerne, har jeg givet udtryk for, at jeg vil se nærmere på, hvad der gør sig gældende, og se nærmere på, om der er behov for justeringer, og derfor har vi i ministeriet sat en granskning i gang for at få afdækket problemets omfang, og hvad der eventuelt kan tages af initiativer.
Arne Rolighed (S), 2001-03-29:
Både fru Ester Larsen og nu også fru Tove Videbæk kommenterede her i anden omgang mine synspunkter om fosterreduktion, og der sagde jeg netop i mit første indlæg, at jeg er enig i, at vi skal se på den retlige regulering vedrørende fosterreduktion.
Peder Hvelplund (EL), 2025-12-11:
Så når Folketinget nedsætter en granskningskommission, skal vi naturligvis sikre, at den granskningskommission får de optimale betingelser for deres arbejde, og når de efterspørger sms'erne, og det gjorde granskningskommissionen, og der så senere i forløbet opstår tvivl om, om der reelt set blev gjort, hvad man kunne, for at genskabe de sms'er, så har vi da en forpligtigelse til at få det undersøgt, uanset om der er noget i det eller ej, for det er det eneste, der kan fjerne den mistanke.
Anne Sophie Callesen (RV), 2020-06-04:
Fru Ellen Trane Nørby nævnte, at man måske sådan næsten på forhånd kan se, hvilke børn der vil have brug for skoleudsættelse, altså hvilke børn der vil få svært ved at starte for tidligt i skole: drengebørn; børn, der er født sidst på året; børn af forældre, der ikke er i uddannelse eller arbejde.
Stine Brix (EL), 2014-06-03:
Så ros til forslagsstillerne for at sætte spørgsmålet på dagsordenen, og så håber jeg, at det, at der er så bred enighed i Folketinget om, at det her er et spørgsmål, der er værd at forfølge, gør, at vi også kan skabe nogle resultater.
Knud Erik Kirkegaard (KF), 1998-11-17:
Jeg har nogle gange mødt nogle mennesker, som følte, at de var blevet uretfærdigt behandlet af deres a-kasse - jeg vil ikke sætte navn på den, så lad mig kalde den X-a-kasse - og så har jeg sagt til dem: Jamen du er jo sikkert medlem af en fagforening, og kunne du så ikke gå til din fagforening og få fagforeningen til at vurdere det og tage en snak med a-kassen?
Peder Hvelplund (EL), 2022-04-08:
Vi ved, at Putin er utilregnelig, og vi må ikke være naive, men udviklingen taler alligevel for, at Rusland ikke har ambitioner om at udvide sine angreb til NATO-lande, og vores vurdering er fortsat, at en NATO-oprustning ikke vil have en her og nu-betydning for Ukraine, som er og skal være vores fokus, og derfor skal vi naturligvis fortsat have fokus på at øge sanktionspresset og også på at kunne yde bistand til den ukrainske hær gennem våbenhjælp.
Nicolai Wammen (S), 2003-12-12:
Jeg tror, der blev nævnt en række steder rundtomkring på Jorden, hvor man må sige, at der ikke er lige så stabile styrer som her, og med al respekt for den nuværende regering, som vi kritiserer gerne og ofte, må man sige, at de steder, hvor man indgår den slags aftaler, ligger i en helt anden boldgade.
Morten Østergaard (RV), 2011-02-24:
Det kunne eksempelvis være nogle af afgifterne på elbiler eller andre områder, hvor der er behov for at vise klart, hvad det er, man vil: offentlig-private partnerskaber, innovationsfremmende offentlig indkøbspolitik og intelligent regulering, som skaber rammerne for nye bæredygtige arbejdspladser med høj værditilvækst, bl.a. inden for styrkepositioner som energi, miljøteknologi, velfærdsteknologi og it.
Anne Baastrup (SF), 2006-11-10:
Derfor er det, der bare er min bekymring, om Dansk Folkeparti så alligevel vil være med til at åbne for, at forebyggelsesfondens midler kan bruges til udvikling af andre metoder at arbejde efter, hvor det drejer sig om mål- og rammestyring, hvor man kan lave selvstyrende grupper, og hvor man ikke hele tiden skal have en pisk over nakken: Husk at skrive det der skema!
Kristian Thulesen Dahl (DF), 2014-10-09:
Hvis man ser det i forhold til de syrere, der er kommet hertil, og hvis man forestiller sig, at de samme kom en gang til, ville det være under en tredjedel af dem, der ville være omfattet af de nye regler – sådan som vi kan forstå det – og over to tredjedele ville altså ikke være det.
Simon Emil Ammitzbøll (RV), 2008-05-13:
Foreningens formand er jo blevet dømt for overtrædelse af racismeparagraffen, foreningen er imod demokratiet, og foreningen er samfundsomstyrtende i ordets mest bogstavelige forstand, og det er på alle måder en forening eller et parti, som de vist kalder sig selv, som vi ikke kan have nogen som helst sympati for.
Linea Søgaard-Lidell (V), 2024-02-06:
Det er, som justitsministeren redegjorde for, en omfattende og langstrakt proces, og det er en måde at gå til den grønne dagsorden på, som vi i hvert fald ikke er overbeviste om er det, der vil være afgørende for, at vi sikrer et bæredygtigt samfund til de næste generationer.
Inger Støjberg (V), 2011-02-24:
Så i kampen om at afbureaukratisere eller indføre nye regler – og det er fuldstændig ligegyldigt, om man sidder og ryster på hovedet, som hr. Eigil Andersen har en tilbøjelighed til at gøre, og som han også gør i dag – tror jeg nu nok, at regeringen har tabt til Socialistisk Folkeparti i det kapløb med hensyn til at indføre nye regler.
Keld Albrechtsen (EL), 2003-05-22:
Så man er også juridisk ude i et totalt morads med dette her lovforslag. Jeg er ikke jurist nok til at kunne træffe en endelig afgørelse om denne meget komplicerede jura, men jeg vil sige, at jo flere henvendelser, jeg får fra folk, som virkelig har forstand på jura, jo mere overbevist bliver jeg om, at regeringen har forsømt at undersøge forholdet til grundloven ordentligt.
Ole Sohn (SF), 2005-05-10:
Eftersom jeg ikke finder, at regeringen i denne sag har udvist rettidig omhu, har vi valgt at fortage den her forespørgsel for at få drøftet aktiveringspolitikken, altså hele den aktive beskæftigelsespolitik, med fokus på de konsekvenser, den aktive arbejdsmarkedspolitik har på det offentlige arbejdsmarked.
Per Stig Møller (KF), 2007-05-16:
Forskeren underskriver en løfteerklæring hos hver myndighed – hos hver myndighed – hvor han bekræfter, at han vil opfylde de pligter, der gælder i forbindelse med adgang til materialet, herunder at han er bundet af tavshedspligt og ikke uretmæssigt må videregive fortrolige oplysninger.
Pelle Dragsted (EL), 2017-11-16:
Det, vi altså diskuterer her, er et forslag, som vil tage penge fra vækstvirksomheder og iværksættere og overføre dem til, undskyld mig, et hovedrigt olieselskab, og det er et forslag, der vil tage penge fra eksport af bl.a. grøn teknologi og understøttelse af det til understøttelse af sort fossil energi.
Morten Messerschmidt (DF), 2007-10-11:
Præcis som vi har set det med Europa-Parlamentets trafikudvalg, som for nylig har vedtaget, at et direktiv om sikkerhed på landevejene er i strid med nærhedsprincippet, men Kommissionen og Ministerrådet siger: Jo, på den ene side og på den anden side, det kan godt være, at I mener det, men vi mener noget andet, og vi kører videre.
Jette Gottlieb (EL), 1997-11-14:
Det, vi foreslår, er altså, at man fremmer forsyningen af frisk fisk, og at det kommer med som et punkt under § 7 A. Desuden vil vi for landbrugsdelens vedkommende sige, at vi mener, det er vigtigt, at LØJ - Landsforeningen for Økologisk Jordbrug - sidder i udvalget, og vi synes, at det simpelt hen skal udvides fra 7 til 8 medlemmer.
Martin Lidegaard (RV), 2016-10-25:
Lad mig bare sige det ligeud: Hvis det forholder sig sådan, som man kan få indtryk af, men som jeg gerne vil have lidt mere dokumentation på, så er den oprydning, der forestår, selvfølgelig ikke en opgave, som bør hænge på Grønland, endsige på rigsfællesskabet, alene.
Søren Kolstrup (EL), 1999-02-02:
Jeg skal blot spørge ordføreren for Fremskridtspartiet: Hvis det så mod forventning ikke skulle lykkes at indfri CO2-målsætningen ved hjælp af de virkemidler, som Fremskridtspartiets ordfører påpeger, er Fremskridtspartiet så parat til at pege på andre virkemidler? Jeg må jo gøre opmærksom på, at Fremskridtspartiets politik bygger på en vældig teknologioptimisme.
Tom Behnke (FP), 1997-12-12:
Nej, det, jeg tror gør ondt, er, at i det øjeblik, der bliver nogle tværfaglige arbejdsløshedskasser, der er fri for socialismens snærende bånd, vil man opleve, at et hav af lønmodtagere vil skifte a-kasse, og se, det vil jo være et nederlag for hele den socialistiske fløj.
Liselott Blixt (DF), 2012-06-07:
Man konkluderede også, at sundhedsvæsenet har svært ved at diagnosticere mennesker med udviklingshæmning bl.a. på grund af kommunikationsvanskeligheder, samt at sygehusene mangler kapacitet og kompetencer i forhold til at yde den pædagogiske støtte ved indlæggelse, og at tilbud i socialsektoren ikke har ressourcer til at yde den indsats.
Ole Birk Olesen (LA), 2012-06-08:
Altså, det var jo sådan set Nyrupregeringen selv, der via Finansministeriet fremlagde en opgørelse over produktivitetsudviklingen i 1990'erne, hvor Nyrupregeringen havde magten det meste af tiden, og denne opgørelse fra Finansministeriet viste et fald i produktiviteten på 10 pct. – ifølge Nyrupregeringen selv.
Peter Christensen (V), 2011-02-24:
Jeg synes sådan set, at eksemplet med vores rederier i Danmark er et eksempel, som viser, at vi i Danmark har valgt at gå den vej, der hedder, at der skal skabes nogle rammevilkår, der gør, at de arbejdspladser ikke forlader Danmark, og at man ikke udflager alle skibe fra Danmark.
Nick Zimmermann (DF), 2026-01-15:
Dernæst kommer ordføreren hr. Frederik Vad så på og gentager så det samme budskab, nemlig at Dansk Folkeparti sådan set under hele den her forhandling skulle have løjet i ét væk for dernæst at sige, at undertegnede aldrig nogen sinde har haft et rigtigt arbejde og i øvrigt har alle mulige ting og sager osv. osv.
Søren Søndergaard (EL), 2023-12-07:
For det andet vil jeg spørge, når hr. Jon Stephensen afviser et spørgsmål, der kommer fra salen her, fra fru Rosa Lund, om risikoen for, at artikel 12 kan misbruges, med et »jeg tror«: Er det et godt grundlag at vedtage et sådant lovforslag på – hvad man tror?
Kristen Touborg (SF), 2010-03-04:
Hvis man laver en lovgivning, som ganske vist ved et anderledes generationsskifte redder nogle ud af erhvervet her og nu eller de kommende år, og hvis man dermed sælger en hel masse værdier, der er i det landbrug, vi har, så synes jeg, man gør det rigtig dårligt.
Frank Aaen (EL), 2000-11-16:
Men når venstrefløjen er i nærheden af at lave noget, så ikke alene finansierer vi de ting, som vi bruger penge til på velfærdsløft, men sådan nogle penge som dem, vi taler om her, nemlig hvor der tages nogle engangsindtægter fra erhvervslivet, bruges ubeskåret til nedbringelse af statsgælden.
Jørn Neergaard Larsen (V), 2015-11-04:
Her ønsker vi at finde en vej til, at flere sparer op, således at man ikke indirekte kommer til at straffe de mennesker, der er omfattet af de obligatoriske opsparinger, som så indirekte kommer til at finansiere en for stor del af pensionsindkomsterne for andre befolkningsgrupper.
Lars Løkke Rasmussen (V), 2018-12-05:
Så lad mig slå fast fra start: FN's migrationserklæring er ikke juridisk bindende, skaber ikke ny lov i Danmark, erklæringen fratager os heller ikke suverænitet over udlændingeområdet, den ændrer ikke et komma i dansk udlændingepolitik, Danmark lever allerede op til de tilsagn, stater med erklæringen giver hinanden, og det er tilsagn, som vi har al mulig interesse i andre stater også begynder at efterleve, men vi forpligter os altså ikke til noget nyt.
Manu Sareen (RV), 2012-03-13:
Og jeg kan jo kun give fru Mette Bock fuldstændig ret i, at forslaget er kompliceret; jeg ved ikke, om det er noget rod, men det er kompliceret, og der er en masse løse ender, men som fru Karen Klint meget rigtigt sagde, er arbejdet med at kigge på folkekirkens økonomi og for at bruge ordførerens eget ordvalg at rydde op i den, jo et arbejde, som vi skal i gang med her fra april måned, og der håber jeg selvfølgelig, ordføreren vil være med til at komme med en masse gode forslag.
Carsten Aagaard (DF), 1999-11-16:
I Dansk Folkeparti ønsker vi en total decentralisering, således at græsrødderne i større udstrækning vil få indflydelse på de bevilgede midler og tilskud, og jeg vil bede kulturministeren om at oplyse, hvad der kunne være bedre i forhold til forslaget her og de kulturaftaler, vi skal stemme om på et senere tidspunkt.
Jonas Dahl (SF), 2011-02-03:
Spørgsmålet er, om man kan følge det forslag, som kommer fra Apotekerforeningen, at man simpelt hen begrænser den frie etablering af håndkøbsudsalg til enten egen kommune eller nabokommuner, således at der alligevel trods alt er en naturlig begrænsning, så man undgår en uhensigtsmæssig konkurrence mellem håndkøbsudsalg, en konkurrence, som i sidste ende måske kan få den konsekvens, at de konkrete apotekere i de tyndtbefolkede områder simpelt hen må dreje nøglen om.
Lars Løkke Rasmussen (V), 2004-03-11:
Der er meget, meget stor forskel på, om det er tilbud, der gives, eller - hvilket man også sundhedsfagligt kunne argumentere for - om det skulle være et påbud, sådan at man sikrer sig, at alle personer, der indrejser fra højrisikoområder, screenes for bestemte alvorlige sygdomme.
Kristian Jensen (V), 2019-02-06:
Det betyder, at der vil være nogle opgaver, der bliver lagt i kommunerne, og at der vil være nogle opgaver, der bliver taget ind i staten, bl.a. spørgsmålet om jordforurening, hvor vi kan se, at regionerne har kæmpet med at få taget hånd om de her såkaldte generationsforureninger, f.eks. Høfde 42, Cheminova, Grindstedværket og andet.
Bodil Thrane (V), 1999-01-28:
Og så vil jeg godt sige om vores kritik af »Affald 21«, at der var meget i den plan, vi kunne tilslutte os, men der var nogle punkter i den, vi var kritiske over for, og jeg nævnte så to, bl.a. pvc. Pvc indeholder nogle stoffer, som vi alle sammen er bekymrede over, men det er jo også en sandhed, at netop pvc-branchen har opstillet nogle målsætninger.
Lone Dybkjær (RV), 2010-02-09:
Altså, hvis en direktør får et hjerteanfald, og hvis en buschauffør får et hjerteanfald, er der vist ingen, der er i tvivl om, hvem der – i hvert fald ifølge alle undersøgelser – har størst chance for at overleve, har størst chance for at komme igennem og har størst chance for at forberede sig til, at det næste hjerteanfald ikke skal komme.
Keld Albrechtsen (EL), 2003-05-08:
Men det, som jeg synes er utrolig interessant i den her diskussion, og som jeg synes er meget vigtigt at få afklaret, er, at jeg forstod hr. Lars Barfoed sådan, at for at det kan være meningsfuldt demokratisk at holde en folkeafstemning om afskaffelse af undtagelserne, så er vi nødt til helt præcis at vide, hvilket traktatgrundlag der er det gældende på det tidspunkt, hvor vi tager stilling.
Helge Adam Møller (KF), 2004-05-25:
Men jeg så, at hr. Peter Skaarup havde et spørgsmål til statsministeren her i Folketingssalen onsdag den 5. maj, og det var om nogle retslige sanktioner mod et belgisk politisk parti, og der spørger hr. Peter Skaarup i sit spørgsmål til statsministeren: Er statsministeren enig i, at indgreb i ytringsfriheden er bekymrende for demokratiet, uanset hvor i verden de finder sted?
Sophie Hæstorp Andersen (S), 2012-01-10:
Og Venstre vælger så at konkludere, at man så slet ikke skal gøre noget for de her 5.000 mennesker med en medfødt sjælden tandsygdom, hvor vi i regeringen prioriterer ved at sige: Nu gør vi noget for de 5.000 mennesker, og så må vi se, hvordan vi kan blive bedre til også i de kommende år at prioritere andre med store tandlægeregninger.
Morten Messerschmidt (DF), 2020-12-18:
Vi har været med til at lave den her aftale, har konstateret, at vi synes, den er for slap, og derefter har vi sagt til de øvrige aftalepartier, at vi sådan set anerkender, at vi desværre ikke kan komme længere på grund af dem, og derfor stemmer vi imod.
Magnus Heunicke (S), 2024-05-17:
Kommunerne er jo planmyndigheder, og det er så dermed også kommunerne, der bestemmer, hvor der skal laves nye bydele – hvor det er trygt, hvor det er klogt at give tilladelse til at lave udvikling af nye bydele, og også, hvordan de her nye by- og landområder så sikres mod oversvømmelse.
Dennis Flydtkjær (DF), 2021-03-23:
Det skal siges helt klart fra vores side, at der kun er gode effekter ved, at folk tager cyklen noget mere – det er alt fra mindre CO 2 -udledning og mindre luftforurening, at folk får mere motion og derved også færre livsstilssygdomme, og at der er mindre trængsel.
Astrid Krag (S), 2016-11-30:
Spørgsmålet lyder: Er ministeren enig med Liberal Alliances formand, Anders Samuelsen, i, at der skal indføres brugerbetaling i sundhedsvæsenet for 3,4 mia. kr. svarende til Velfærdskommissionens anbefalinger, og agter regeringen at fremsætte et forslag herom?
Lars Løkke Rasmussen (V), 2016-01-19:
Og den største udfordring, der er for dansk udviklingsbistand, er såmænd ikke summen, det er det forhold, at vi på grund af det asylpres, vi i øjeblikket har, bruger en stadig større del af udviklingsbistanden i Danmark på at drive asylcentre, på at betale de første 12 måneder af folks ophold i Danmark – penge, som jo ville række meget, meget længere, hvis de blev brugt ude i verden.
Kristian Hegaard (RV), 2020-12-17:
Radikale Venstre er positive, hver gang der bliver fremlagt et forslag til at bekæmpe negativ social kontrol, og derfor er vi glade for, at vi både behandler et i dag og også skal gøre det på mandag, så vi hilser velkommen, at det her er et emne, der har fået øget politisk opmærksomhed, og derfor kommer vi til, når vi har haft gruppemøde på mandag, at tage stilling til det derfra.
Joachim B. Olsen (LA), 2014-02-25:
De her debatter egner sig nok ikke til sådan mere ideologiske diskussioner om regulering osv. Det, jeg prøvede at problematisere – og det synes jeg egentlig også at erhvervsministeren har været eksponent for, måske i mindre grad, siden han blev minister – er det her med, at mere regulering er bedre, at det er bankerne alene, der har ansvaret, og at politikerne har ikke haft noget ansvar.
Nicolai Wammen (S), 2024-04-26:
Det arbejde, der er i gang netop nu, og de forhandlinger, der pågår hos socialministeren inden for rammen af Sammen om Handicap, handler jo om, hvordan vi kan indrette vores samfund og også de tilbud, vi har her, på en sådan måde, at vi får den bedst mulige kvalitet for borgerne, og at vi samtidig også gør det på en måde, hvor vi bruger pengene klogest.
Anders Samuelsen (RV), 2001-01-25:
Derfor lagde vi os på tværs, og vi fik skyld for at ville udskyde reformen, men det, vi ønskede, var blot at fastholde tidsplanen. Senere i 1999 offentliggjorde vi så vores præcise ønsker i kronikken »Et mulighedssamfund«, der blev trykt i Berlingske Tidende.
Ole Stavad (S), 2002-04-12:
Jeg synes, den konservative ordfører gjorde sig umage for at give et overblik over, hvad det er, der sker med det her forslag, selv om jeg synes, der var mange ting, der i sagens natur ikke kunne nå at komme med. Men det, den konservative ordfører også understregede meget stærkt, var, at for De Konservative var det vigtigt, at der var et lægmandselement i det her, og en - jeg tror, der blev sagt - vis lokal forankring.
Thomas Danielsen (V), 2023-02-22:
Jeg har som sagt en ambition om, at der fortsat skal lette og lande fly i Midtjyllands Lufthavn, for jeg finder den vigtig for et bestemt segment, særlig erhvervslivet, som skal kunne have base i Vestjylland og Midtjylland og samtidig passe forretninger i hovedstaden.
Pia Olsen Dyhr (SF), 2010-01-22:
Lad mig komme med et eksempel: Slagteren nede i Stege vil, hvis han skal kunne konkurrere med Dansk Supermarked i Vordingborg, være nødt til også at have åbent om søndagen for netop at kunne matche det tilbud, som Dansk Supermarked har i Vordingborg.
Leif Mikkelsen (V), 2006-04-04:
Jeg tror, de fleste kan erindre sig det problem og den opmærksomhed, det vakte, da det blev Fttmo070.fm Page 5346 Monday, May 29, 2006 9:56 AM klart, at der i kommunernes budgetlægning under ét for 2006 sammenholdt med den aftale, Kommunernes Landsforening havde indgået med regeringen, var en divergens på hele 2 mia. kr.
Martin Henriksen (DF), 2008-05-16:
Derfor: Når man hægter sig op på forslag fra netop den side af Folketinget, altså, når man går sammen med partier, som ønsker lempelse i udlændingepolitikken, så skaber man jo i befolkningens øjne tvivl om, hvad det er, Socialdemokraterne vil på udlændingeområdet.
Liselott Blixt (DF), 2012-06-07:
Modsat må det forventes, at såfremt den rette træningsindsats tilbydes til dem, der har behov for det, og dem, der vil og har lyst – for selvfølgelig skal vi ikke, som ministeren siger, tvinge nogen til noget, det skal vi jo heller ikke over for selv – så vil den enkelte borger i højere grad blive selvhjulpen og dermed have mindre behov for støtte og personlig og praktisk hjælp.
Jakob Sølvhøj (EL), 2017-03-21:
Det, jeg nu ville høre, var, at når ordføreren siger, at det ikke må ske på bekostning af den ledsagelse, der hidtil er sket i tilbuddene, er ordføreren så ikke enig i, at den sikkerhed har man faktisk ikke, når der ikke ligger en minimumsbestemmelse?
Rune Lund (EL), 2019-10-10:
Det kan være en fordel på den måde, at skatteankenævnene i højere grad vil kunne tage en diskussion af de vurderinger, der kommer fra Skatteankestyrelsen, men det kan også være en underminering af selve lægmandselementet eller lægmandstankegangen i vores struktur på klageområdet.
Johannes Martin Olsen (V), 1997-10-09:
Men vendes den lille nettotilflytning igen til en fraflytning, trues det færøske samfunds eksistens yderligere, og det er især de unge, veluddannede mennesker, der forlader øerne. Selv om den private udlandsgæld er vendt til et beskedent nettotilgodehavende over for udlandet, er der fortsat en stor offentlig udlandsgæld, som tynger den færøske økonomi.
Tove Fergo (V), 2003-12-03:
Men da spørgsmålet jo er stillet udelukkende på baggrund af Henrik Gade Jensens fratræden fra sin stilling som pressesekretær, vil jeg imidlertid gerne igen gøre opmærksom på, at Henrik Gade Jensen fratrådte stillingen efter eget ønske, og at han begrundede sit ønske med, at han ikke ville risikere at blive en belastning for mig i mit virke som kirkeminister.
Holger K. Nielsen (SF), 2015-11-13:
Straks måtte han sættes på plads af andre, der sagde: Nej, nej, det er slet ikke vores argumentation formelt osv. Men det, som er realiteten, er jo, at man kørte en eller anden formalistisk argumentation, som i virkeligheden var fuldstændig ude af sync med, hvad der var den reelle begrundelse for det her.
Martin Henriksen (DF), 2013-10-10:
Mener ministeren, at det f.eks. er rimeligt, at der er den problemstilling, jeg har nævnt flere gange, om, at Dansk Flygtningehjælp risikerer både at sidde og være med til at afgøre klagesager og så er i en position, hvor de er forsvarsadvokater for dem, der klager?